Málstofan var sú þriðja í röðinni í málstofuröð þar sem fjallað er um rannsóknir sem innlegg í mótun menntastefnu . Kristín Dýrfjörð , dósent í leikskólafræðum við Háskólann á Akureyri , hóf framsögu og umræðustjórar voru Anna María Gunnarsdóttir , varaformaður Kennarasambands Íslands , og Jón Torfi Jónasson prófessor . Ágrip Vísbendingar eru um að stefnumótun og opinber tillmæli ásamt aukinni ábyrgðarskyldu bæði frá ríki og sveitarfélögum hafi töluverð áhrif á allt starf leikskóla . Dregið hafi úr faglegu sjálfræði og völdum þeirra sem starfa í leikskólum . Aðferðir og vinnubrögð sem eru nú meðtekin eru oft í andstöðu við þá uppeldisssýn og heimspeki sem starf leikskóla hefur lengstum byggst á . Á það hefur verið bent að með auknum áhrifum ytri aðila og annarra fagstétta hafi aðrir en leikskólakennarar sest í bílstjórasætið og ráði í raun för - leikskólakennarar hafi í raun verið jaðarsettir í eigin fagi og það séu aðrar fagstéttir sem afhendi leikskólanum aðferðir og hugmyndir til útfærslu . Hættan er að leikskólinn missi alfarið faglegt sjálfræði sitt . Þessar breytingar og þær þverstæður sem þeim fylgja verða til umfjöllunar í fyrirlestrinum .